SPOROČILO ZA JAVNOST

**MOK vabi k sodelovanju pri pripravi Celostne občinske prometne strategije**

**Kranj, 22. avgust 2024 – Mestna občina Kranj v okviru priprave nove Občinske celostne prometne strategije občanke in občane vabi h konstruktivni razpravi in sodelovanju pri oblikovanju vizije in ciljev razvoja prometa in trajnostne mobilnosti v Kranju. Prva delavnica bo potekala v torek, 27. avgusta 2024, ob 17. uri v MOJKINO café na Bleiweisovi cesti 2 v Kranju.**

**Mestna občina Kranj (MOK**) pri pripravi nove **Občinske celostne prometne strategije (OCPS)** sodeluje z zunanjimi strokovnjaki in izbranim konzorcijem podjetij **PNZ, Provia in MM IBIS**. Pri oblikovanju prihodnosti prometa v Kranju ne bodo sodelovali zgolj strokovnjaki. V MOK se namreč zavedajo, da so ključni za uspeh strategije s svojimi mnenji in predlogi predvsem občanke in občani. Zato bodo v prihodnjih mesecih izvajali ankete, organizirali delavnice in vodili javne razprave.

Prvi dogodek, kamor vabijo občanke in občane, bo potekal **v torek, 27. avgusta, ob 17. uri v MOJKINO café** (Bleiweisova cesta 2, 4000 Kranj). Namen dogodka je z občankami in občani vzpostaviti dialog na temo izzivov, s katerimi se srečujejo na področju prometa in mobilnosti, ter sooblikovati vizijo in cilje nove prometne strategije v občini. Na torkovi delavnici, ki bo potekala v sklopu [**Evropskega tedna mobilnosti**](https://www.sptm.si/evropski-teden-mobilnosti) bodo udeležencem predstavili pobudo **Park trajnostne mobilnosti – Udoben javni prostor**. Na srečanju bodo sodelovali tudi zaposleni z **Oddelka za zeleni prehod MOK.** Predstavili bodo ključne točke *Misije 100 podnebno nevtralnih in pametnih mest do leta 2030* in pilotnega projekta *UP-SCALE,* zlasti načrtovane ukrepe in cilje na področju mobilnosti. **Komunala Kranj** in **Fundacija Vincenca Drakslerja** pa bosta na stojnici trajnostnih praks predstavili ravnanje z odpadki in ponovno rabo.

Drugi dogodek, **Krfest trajnostne** **mobilnosti**, bo v soboto, 21. septembra 2024, na Domu na Joštu.

Za občanke in občane so pripravili tudi **vprašalnik o prometu in javnih površinah v MOK**, s katerim želijo preveriti, s kakšnimi izzivi s področja mobilnosti in prometa se soočajo posamezniki iz vseh 26 krajevnih skupnosti MOK. Vprašalnik je dostopen s klikom na [www.1ka.si/OCPSKranj](http://www.1ka.si/OCPSKranj).

**Kaj je OCPS?**

MOK je na javnem razpisu **Ministrstva za okolje, podnebje in energijo** pridobila sredstva za sofinanciranje priprave nove OCPS. S tem projektom bo nadgradila obstoječo prometno strategijo iz leta 2017 in se osredotočila na trajnostne prometne rešitve, izboljšanje urbane mobilnosti ter zmanjšanje emisij izpušnih plinov, s čimer bo izboljšala kakovost zraka in življenje v Kranju.